Sake se 5 gewildste berigte vir die week tot 16 Jun. | Netwerk24
Goeie nuus en 'n bietjie intrige oor Sygnia en Steinhoff – wat laat jou dink als is net altyd saai in die sakewêreld? Hier is die gewildste berigte op Netwerk24 Sake die afgelope week.
1. Miljarde vloei uit SA soos buitelanders 'vlug'
Die mees gelese berig was die slegte nuus dat buitelanders hulle oor 'n mik geskrik het vir verlede week se herrie oor die Reserwebank. Dawie Roodt het dit tereg 'n nagmerrie-week genoem. Daar was darem ook goeie nuus uit die ekonomie die afgelope week.
Paashaas bring soet nuus vir die ekonomie
2. Raai wat is 10 gewildste werkplekke in SA
Transnet, Eskom, Sasol en die regering is op die oomblik van die gesogste werkgewers in die land. Lees bietjie hoe studente se siening verskil van mense wat al 'n paar keer om die blok gedraf het.
Lees ook: Soek jy werk? Hier stel firmas nog aan
3. Genade! Dís hoeveel Pick n Pay se baas verdien
Kom ons sê maar net die Brit Richard Brasher hoef nie sousbone op roosterbrood te eet nie... Ons het sy salaris hieronder ook vergelyk met dié van alle ander genoteerde winkelgroepe en die gevolgtrekking is dat Whitey Basson selfs ná sy aftrede steeds die rekord hou vir die bes betaalde kleinhandelhoof.
Lees ook: Raai watter winkelbaas verdien die meeste
4. Sygnia, Deloitte se paaie skei ná boekhou-skandaal
Die uitgesproke en gewilde Magda Wierzycka en haar batebestuursfirma is nou vir die tweede keer in twee jaar op soek na 'n ouditeur.
Dit lyk egter asof Sygnia se kant dalk nie heeltemal so skoon is dié keer nie, soos ons opvolgberig aantoon.
Lees ook: Deloitte praat met JSE oor Sygnia-dwarsklap
5. Petrolprys: Puik nuus in Julie verwag!
Ag, kom ons hoop net die Derde Wêreldoorlog breek nie uit nie en Ace Magashule bly stil oor die Reserwebank!
6. Pravin Gordhan óók aandadig aan BBP-bloedbad: 'n Rubriekskrywer verduidelik waarom die gewilde minister pak moet kry.